Kegyelem nektek és békesség Istentől a mi Atyánktól és az Úr Jézus Krisztustól! Ámen

1Kir 19, 1-8
*1Amikor Aháb elmondta Jezábelnek mindazt, amit Illés tett, és hogy a prófétákat megölte karddal, 2Jezábel követet küldött Illéshez ezzel az üzenettel: Úgy bánjanak velem az istenek most és ezután is, hogy holnap ilyenkorra azt teszem veled, ami azokkal történt! 3Illés megijedt, felkerekedett és ment, hogy mentse az életét, és elérkezett a júdai Beérsebába. Legényét ott hagyta, 4ő pedig elment a pusztába egynapi járóföldre. Odaért egy rekettyebokorhoz, és leült alá. Azt kívánta, bárcsak meghalna, és így szólt: Elég most már, Uram! Vedd el az életemet, mert nem vagyok jobb elődeimnél! 5Azután lefeküdt, és elaludt a rekettyebokor alatt. De egyszer csak egy angyal érintette meg, és ezt mondta neki: Kelj föl, egyél! 6Amikor föltekintett, látta, hogy a fejénél ott van egy forró kövön sült lángos és egy korsó víz. Evett, ivott, majd újra lefeküdt. 7Az Úr angyala másodszor is visszatért, megérintette, és ezt mondta: Kelj föl, egyél, mert erőd felett való út áll előtted! 8Ő fölkelt, evett és ivott, majd annak az ételnek az erejével ment negyven nap és negyven éjjel az Isten hegyéig, a Hórebig.*

Eleget kapott Gyülekezet!

Olyan világban élünk, amire nagyon igaz, az a furcsa kifejezésünk, hogy „több, mint elég”.
Vannak nélkülözők, vannak szenvedők, vannak nincstelenek persze, de a világ megbetegedését nem mindezek okozzák, ezek már az eredmények, vagy mondjuk úgy, hogy tünetek. A probléma, a betegség, az az, hogy a „több, mint elég” világát éljük, és nem csak, hogy belekényelmesedtünk ebbe, nem csak, hogy elhittük, hogy ez a normális: „a mindig még több” elve, hanem bizony már észre se vesszük, hogy épp ez az, amitől szenvedünk. Épp attól szenvedünk, hogy sosem tudunk megelégedni, megbékélni, megállni, csak hálaadással örömben élni, mert mindenből több van körülöttünk, mint elég.
Mire is gondolok konkrétan? Például: több van, mint elég a hangokból, a zajból. De mi elhisszük, hogy kell is, hogy körülöttünk folyton hang, sőt hangosság legyen. Hogy folyton menjen valami: rádió, tv, számítógép, okostelefon, vagy egy másik ember hangja. Több van, mint elég és így megfeledkezünk arról, hogy a csönd az nem baj, az nem rémisztő, az teljesen természetes, sőt kell is.
Több van, mint elég az információból. Ömlik ránk folyamatosan rengeteg hír, sok tudásanyag, a mérhetetlen felesleges impulzus és újdonság. És ismét elhisszük, hogy mindez kell is nekünk. Elhisszük, hogy kevesebbet érek, ha nem vagyok folyton képben, ha nem jutok hozzá azonnal minden téren a legújabb információkhoz. Nem vesszük észre, hogy már a felét se értjük, hogy a negyedét se hisszük, hogy a tizede se érdekel valójában, csak jöjjön és jöjjön az újabb. Mint valami drog. Nincs célja, nem leszek vele előrébb, valójában boldoggá se tesz, de kell, éhezek rá.
Sorolhatnék még így rengeteg példát, hogy mi mindenben mutatkozik ez meg, hogy a „több, mint elég” világát éljük, akár a vagyon, az élelmiszer, a tárgyaink, vagy a közösségi oldalakon az ismerősök száma, akiknek a felével se tartod a kapcsolatot, de azért bejelölöd az újabbat és újabbat. Az életünk minden területét megfertőzte a mai kornak ez a kórsága.
Ez a betegség pedig hatással is van ránk. A hitünkre is. Több, mint elég a kínálat, így nem kell már annyira a gyülekezet közössége, az istentisztelet békessége, az Úr kegyelmét megélő idő se. Egy tanmese fogalmazza meg épp ezt, hogy az ördög nem azzal a taktikával játszik már, hogy nyíltan Isten ellen uszít, hogy kétséget ébreszt, hiszen ezt ennyire direktbe sokkal nehezebb megtennie. Hanem azt mondja, hogy adok annyi hamisan szükségesnek tűnő feladatot a hetedbe, hogy elhidd, hogy azok után már mozdulni sincs erőd a kanapéról, sőt annyi program lehetőséget a hétvégédbe, hogy elhidd, hogy az is bőven nagy szó, ha havi egyszer elmész a gyülekezetbe, aztán nem sokára már az is hihető lesz, hogy az is dicséretes tőled, ha legalább a nagy ünnepekre odaszánod az időd.
Ugye, milyen könnyű ezt hinni! Hiszen valóban annyi minden van, annyi irányba kell megfelelni, annyi hívást kapsz, annyi nehézséged is van. Annyi, annyi, annyi… már túl sok, már több, mint elég. Fokozatosan elhisszük, fokozatosan elaprózódunk, felőrlődünk ezek alatt és végül tényleg nem tudjuk már, hogy most akkor kinek is akarok megfelelni? Most akkor kire is akarok én igazán figyelni? Most akkor ki is az én uram?
Jézus ugye azt mondta, hogy *„Senki sem szolgálhat két úrnak, mert vagy az egyiket gyűlöli, és a másikat szereti, vagy az egyikhez ragaszkodik, és a másikat megveti: nem szolgálhattok Istennek és a mammonnak.”*. Felkiáltó jel lehetne ez a számunkra, hogy már a kettő is a több, mint elég kategória Jézus szerint, mi pedig napjában mennyi úrnak akarunk megfelelni?

Testvérek ezt nem lehet! Kettőnek se, nem hogy száz, meg száznak! Ebbe nem csak te betegszel bele, ebbe a környezeted, az életed, az egész hited belebetegszik, szétforgácsolódik, vagy ahogy ma szoktuk mondani: ebben csak kiégni lehet.

Itt fordulnék rá, most már konkrétan, a mai igeszakaszunkra, egy kiégő félben lévő próféta, Illés élet, illetve hit helyzetére.
Illés és az egész nép csodát él meg, ami után a hamis, Istent gyalázó papok, és ezzel a hamis vallás halála is úgy tűnik, hogy bekövetkezhet. Győzelem, diadal, csoda, ami történik, Illés mégis menekülni kényszerül, mert a világi hatalom üldözőbe veszi. Magasságból a mélységbe zuhan a próféta, mert amikor úgy érzi, hogy annyi nehézség és megaláztatás után végre nyeregbe kerülhet, hirtelen ismét kilátástalannak tűnő helyzetben találja magát. És ezen a ponton eljön az első „elég” pont a mai igaszakaszban. Elégni látszik Illés reménysége, a bizalma, a hit-bátorsága és úgy dönt, hogy akkor feléget ő is maga körül inkább mindent és lezárja a küzdelmeket, kimenekül inkább az egészből. Hátra hagyja a legényét, nem visz magával se vizet, se étel és kimegy a pusztába, a kietlen pusztába, mindentől jó távol. Meghalni megy és jól elő is készíti hozzá a terepet, hogy még csak esélye se legyen meggondolnia magát.
Eléget, feléget maga körül mindent, mert bizony a teljes kiégés szélén áll. Ez pedig nem idegen tőlünk se. Mikor ellökjük magunktól az embereket, mikor szándékosan kerüljük a lehetőségeket, segítő kezeket, még a pillantásokat is, mert távolodni akarunk. Ha nem is szó szerint, de lelkileg kimegyünk a pusztába meghalni. Azok a pillanatok ezek, amikor úgy érezzük, hogy felőrölt a világ, a nehézségei, az igazságtalansága, mikor azt érezzük, hogy szétforgácsolódtunk.
A héten volt szerencsém egy ágaprítóval dolgozni és valóban szinte megható volt, ahogy a nem rég még élő ágakat egyik pillanatról a másikra apró darabokba aprított, valóban felismerhetetlenné forgácsolta. Hát a világi akarat, ezek a szólamok, urak, amik megtelíteni próbálják az elménket és a szívünket is, valóban ugyanezt teszik veled is. A felismerhetetlenségig szétforgácsolják, ledarálják az időd, az erőd, a gondolataid, a szereteted, a hitedet és utána a cafatokat nézve már el se tudod képzelni, hogy ez lehetne valami egész is. Már úgy tűnik, hogy reményed sincs rá és ahol ez a fájó érzés befészkeli magát a szívbe, ott nagyon könnyen következik az a lépés, hogy ha nem is szó szerint, de kivonul az ember a pusztába és azt mondja mint Illés: „*Elég most már, Uram! Vedd el az életemet…”*.
Ez a második „elég” a történetben. Mikor valóban kimondjuk, csalódva, megfáradva, kiégve, teljesen reményt vesztetten, csak bámulva a pusztai délibábot, a világ csillogó képeit, hogy „*Elég most már, Uram!”*, mikor a sok hamisság, a sok „több, mint elég” közepedte kimondjuk: „Nem bírom már.”.

Ahogy téged, ahogy engem, úgy Illést is Isten már nem egy alkalommal tartotta meg, védte meg, a legváratlanabb módokon is. De Illés, ahogy ez velünk is gyakran megesik most ezt nem látja. Nem látja, mert jelenleg nem igazak rá a mai vasárnapunk címadó zsoltárának a szavai: „Szemem az ÚRra néz szüntelen”. Nem az Úrra nézünk ilyenkor, hanem magunkra és a világ délibábjaira. Hamis urak mércéjével próbálunk méricskélni és a saját utolsó utána erőtartalékjainkat próbáljuk még valahonnan előkaparni, pedig jól tudjuk, hogy már nincs ott semmi. Mint, mikor kapargatjuk a bödön alját, hogy hátha összejön onnan még egy kenyérre való kenet, pedig tudjuk az már üres, onnan már nem szedünk ki semmit.

Illés sem Istenre néz, aki, ahogy a zsoltáros mondja: *kiszabadítja lábamat a csapdából*, vagy ahogyan Ézsaiásnál olvassuk: *„Erőt ad a megfáradtnak, és az erőtlent nagyon erőssé teszi.”*. Nem Rá tekint Illés sem, máshol van a szeme, más tölti el a szívét és így bizony nem csak a valóban nehéz helyzetek félelmetesek, sőt reménytelenek, hanem a valójában könnyedén megoldhatóak is. Mint, mikor a kisdiák elfárad és csak erősködik, hogy ő nem tudja megoldani a feladatot, de valójában el se olvassa, hogy mi is a feladat.

Nagyon szeretem Illés történetének ezt a szakaszát, mert nagyon mélyen jelenik meg itt egymás mellett az emberi és az isteni oldal. Az ember reményvesztése, vaksága és az Úr megtartó szeretete.
Mert mi jön mindez után? Hát az, hogy bár Illés nem is kéri, de a Szabadító Úr belép, mint cselekvő a történetbe, a történésekbe, az egyes „kisember” életébe. Odalép és számonkérés, kioktatás, vagy megleckéztetés helyett egyszerűen csak gondoskodik a prófétáról, mintha ez a világ legtermészetesebb dolga lenne, hogy egy angyal kenyeret és vizet hoz a semmi közepére. Isten ugyanis sohasem csinál felhajtást abból, hogy szeret téged és újra, meg újra megsegít. Megteszi, mintha a világ legtermészetesebb dolga lenne. És mi sokszor valóban annak is vesszük a hűségét, pedig nem az. Szem elől tévesztjük ilyenkor a keresztet, elfeledjük ilyenkor Krisztust, hiszen ott megmutatkozott, hogy ez a szeretet mennyire nem természetes, hogy ez a kegyelem még számunkra is szinte szó szerint botrány, igazságtalanul nagy irgalom. De valahogy a szemeink, a reménységünk, a hitünk mégis újra és újra célt tévesztenek.

Én vallom, hogy Istennek van humora. Ebben az igében is ezt látom, mikor azt mondja a pusztában az imént még halált kivánó, mindentől menekülni akaró prófétának, hogy: „*erőd felett való út áll előtted!”*. Hát ilyet ki mond ilyen helyzetben? Azt szoktuk inkább mondani, hogy: „Na, gyere, innen már biztos könnyebb lesz.” Bíztatjuk az erejével küszködőt, nem még ilyenekkel ijesztgetjük!
De Isten mégis ezt mondja Illésnek és bizony sokszor nekünk is félre érthetetlenül. És miért? Mert ez az igazság! Illés, vagy épp a mi erőnkön felül álló út, nehézség lehet előttünk. De ez nem azt jelenti, hogy nem fog sikerülni! Ez nem azt jelenti, hogy reménytelen a helyzeted! Ez nem azt jelenti, hogy ad fel, mert úgysem jutsz benne sohová. Ez a mondat: „*erőd felett való út áll előtted!”* – ez annyit jelent csak, hogy a te erőd kevés lesz, de Isten ereje nem lesz kevés. Ő meg tud erősíteni, csak rá figyelj és tőle kérd a megújulást folyamatosan. Illés is mit tapasztal meg ezután? Azt, hogy: „*Ő fölkelt, evett és ivott, majd annak az ételnek az erejével ment negyven nap és negyven éjjel az Isten hegyéig, a Hórebig.”*. Nem emberi erővel, hanem Isten gondoskodásával, az Ő kegyelméből, az Ő erejéből végig tudott menni az úton.
És hova vezeti Isten? Egy félelmetes feladat várja rögtön a Hóreben Illést? Nem, hanem egy még nagyobb megerősítés, hiszen az Úr bemutatkozik, részben megmutatja magát ott Illésnek, olyan kegyelemben lehet része, amiben előtte alig 1-2 embernek. Hát erre értem, hogy van Istennek humora.
Amit pedig mind megtapasztalhatunk az az, hogy az Úr nem viccel, amikor a mai harmadik értelmét mutatja meg nekünk is „elég”-nek. Nem viccel, mikor megmutatja, megígéri neked is, hogy: *„Elég neked az én kegyelmem, mert az én erőm erőtlenség által ér célhoz.”*. Ő célhoz vezet, nem a te erőddel, hanem az Ő kegyelmének az erejével. Csak emeld fel a szemedet és Őt keresd a magasságban és mélységben is! Csak ne feledd el, hogy Ő nem a világi „több, mint elég” dolgokkal akar versengeni és azt se akarja, hogy te ezekkel versenyezz, vagy ezekért küzdj. Te csak állj meg, nézz rá szüntelenül és bízz az Ő szavában, hogy békességed és megújulásod lehet ez, hogy: Elég neked az Ő kegyelme! Ámen